Tien maniere om gelukkige kinders groot te maak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Tien maniere om gelukkige kinders groot te maak
Dis ’n maklike resep, sê Nederlanders wat in verslag na verslag deur UNICEF, die Verenigde Nasies se kinderfonds, aangewys word as die nasie met die gelukkigste kinders. Wat kan ons by hulle leer?
Volgens hulle is gesinswaardes belangrik, kinders is baie aktief, en ouers plaas nie so baie druk op hulle kinders om te presteer nie. In ontwikkelende lande soos Suid-Afrika is dit egter nie so eenvoudig nie. Hier is veilige strate en parke nie ’n gegewe nie. Baie ouers werk ook lang ure of pendel ver afstande werk toe.
Tog sê Deidré Esterhuizen, ’n fasiliteerder vir vlak 5-vroeë kinderontwikkeling by die Hugenote-kollege op Wellington, dat ouers hul kinders op die volgende maniere kan help om gelukkiger te wees.
Eet saam as ’n gesin – al is dit slegs een ete per dag. Aan tafel kan daar onder meer oor die dag se gebeure gesels word.
Besef dat jy nie altyd hoef te wen nie. Komplimenteer jou kinders op hulle sterk punte maar wees ook realisties oor hulle swak punte. Moenie druk op hulle plaas om tot elke prys sukses te behaal nie. Só gee jy jou kinders die vryheid om self hul vaardighede te ontdek en hul grense te verskuif.
Sê vir jou kinders dat jy lief is vir hulle. Dr. Sonia Joubert, ’n sielkundige van Johannesburg, sê: “Verseker jou kinders gereeld van jou onvoorwaardelike liefde, nie net wanneer hulle presteer nie. Onthou ook dat drukkies en soentjies hulle belangrik laat voel.”
Gee hulle daagliks ’n “niksdoentyd” net vir hulself, sonder dat grootmense regstaan om kritiek te lewer. Hulle gaan heel moontlik kreatiewe speletjies uitdink. Sonia reken dit verbeter kinders se selfvertroue.
Sorg dat hulle in die buitelug kom. Sonia sê: “Terwyl jy nie altyd groot kwessies soos siekte, armoede en misdaad kan oplos nie, kan jy hulle help om geluk in die lewe te vind deur hulle te leer om die klein dingetjies in die natuur – die klank van reën, ’n blom se blare, die geur van kruie, die sterrehemel of die maan – te waardeer.” Leer hulle om in die oomblik te leef deur hulle bewus te maak van hulle sintuie, beaam Deidré. ”Só kweek hulle ’n liefde vir die oomblik, ’n verwondering vir die natuur aan.”
Dis te verstane dat ouers hier nie hul kinders sonder toesig buite wil laat speel nie weens die gevaar wat dit kan inhou. “Maar kinders wat met vrese groot word, is bang om nuwe dinge te probeer. Moedig hulle aan om in die tuin te speel of gaan ry saam met hulle fiets.”
Kinders moet gesien én gehoor word. Luister as hulle met jou praat, laat hulle toe om hulle gevoelens uit te druk en bevestig dit. Respekteer jou kinders se menswees verder deur hulle te raadpleeg voor sekere besluite geneem word. Dit laat hulle voel hulle opinie tel en lei tot selfversekerde kinders wat kans sien om probleme met jou te deel, maar terselfdertyd bereid is om self oplossings te vind. Só bemagtig jy hulle en gee jy hulle selfvertroue.
Vermy te veel skermtyd. “Leer hulle om hulleself besig te hou sonder elektronika. Te veel skermtyd (televisie, slimfoon, tablet en rekenaar) beroof kinders nie net van kreatiwiteit nie maar ook van sosiale interaksie wat broodnodig is vir goeie kommunikasie,” sê Sonia. Daarsonder sal hulle nooit leer om hegte vriendskappe en verhoudings met vriende en familie te ontwikkel wat hul lewe kan verryk nie – alles boustene van geluk en selfvertroue.
Moedig hul vriendskappe met gawe kinders aan en leer hulle om ander mense se gevoelens in ag te neem.
Leer jou kinders om die eenvoudige dinge in die lewe te waardeer. Leer hulle dat hulle nie baie hoef te besit nie en dat hulle gelukkig moet wees met dit wat hulle het.
Wys hulle dat jy gelukkig is.